PMIndiaData/PMIndiaSum huggingface dataset:
அனைத்து மாநிலங்கள் மற்றும் யூனியன் பிரதேசங்களைச் சேர்ந்த தொழிலாளர் நல அமைச்சர்களின் தேசிய  தொழிலாளர் மாநாட்டில் பிரதமர் உரையாற்றினார்

அனைத்து மாநிலங்கள் மற்றும் யூனியன் பிரதேசங்களைச் சேர்ந்த தொழிலாளர் நல அமைச்சர்களின் தேசிய தொழிலாளர் மாநாட்டில், பிரதமர் திரு நரேந்திர மோடி காணொலி காட்சி மூலம் இன்று உரையாற்றினார். மத்திய அமைச்சர்கள் திரு பூபேந்தர் யாதவ், திரு ராமேஸ்வர் தெலி மற்றும் மாநிலங்களின் தொழிலாளர் நல அமைச்சர்கள் இதில் கலந்துகொண்டனர். பகவான் திருப்பதி பாலாஜிக்கு தலை வணங்கி பிரதமர் தமது உரையைத் தொடங்கினார். அமிர்த காலத்தில் வளர்ச்சி அடைந்த தேசத்தை கட்டமைப்பதற்கான இந்தியாவின் கனவுகளையும், விருப்பங்களையும் நனவாக்குவதில் இந்தியாவின் தொழிலாளர் சக்தி மிகப் பெரிய பங்களிப்பை செய்யவிருக்கிறது என்பதை பிரதமர் வலியுறுத்தினார். இந்த சிந்தனையோடு கோடிக்கணக்கான அமைப்பு சார்ந்த மற்றும் அமைப்புசாரா தொழிலாளர்களுக்காக நாடு தொடர்ந்து பணியாற்றி வருகிறது என்று அவர் கூறினார். சமூகப் பாதுகாப்பு வளையத்திற்குள் தொழிலாளர் சக்தியைக் கொண்டுவருவதற்கான முக்கிய முயற்சிகளில் ஒன்றாக இ-ஷ்ரம் இணையப்பக்கம் விளங்குவதை அவர் சுட்டிக்காட்டினார். ஓராண்டுக் காலத்திற்குள் இந்த இணையப்பக்கத்தில் 400 பகுதிகளிலிருந்து 28 கோடி தொழிலாளர்கள் பதிவு செய்திருப்பதாக அவர் கூறினார். இந்த இணையப் பக்கம் குறிப்பாக கட்டுமானத் தொழிலாளர்கள், புலம் பெயர்ந்த தொழிலாளர்கள், வீட்டு வேலை செய்வோர் பயனடைந்திருப்பதாகவும் அவர் தெரிவித்தார். மாநில இணையப்பக்கங்களை இ-ஷ்ரம் இணையபக்கத்துடன் ஒருங்கிணைக்குமாறு அனைத்து அமைச்சர்களையும் அவர் கேட்டுக் கொண்டார். 2047ஆம் ஆண்டுக்கான அமிர்தகாலத்தின் தொலைநோக்குத் திட்டத்தை நாட்டின் தொழிலாளர் நல அமைச்சகம் தயாரித்து வருவதை எடுத்துரைத்த பிரதமர், நெகிழ்வான பணியிடங்கள், வீட்டிலிருந்து வேலை முறை, நீக்குப்போக்கான பணி நேரம், ஆகியவை எதிர்காலத்தின் தேவை என்பதை வலியுறுத்தினார். நமது பணியாளர் சக்தியில் ஒருங்கிணைந்த பகுதியாக விளங்குகின்ற கட்டுமான தொழிலாளர்கள் விளங்குவதை அனைவரும் அறிவார்கள் என்று கூறிய பிரதமர், இவர்களுக்காக ஏற்பாடு செய்யப்பட்டுள்ள செஸ் எனும் கூடுதல் வரியை முழுமையாக பயன்படுத்திக் கொள்ளவேண்டும் என்று அனைவரையும் கேட்டுக்கொண்டார். இந்த கூடுதல் வரியிலிருந்து சுமார் 38 ஆயிரம் கோடி ரூபாய் மாநில அரசுகளால் பயன்படுத்தப்படவில்லை என்று தமக்கு தெரிவிக்கப்பட்டிருப்பதாகவும் அவர் குறிப்பிட்டார். நமது நாட்டின் உண்மையான ஆற்றலை வெளிப்படுத்துவதில் இத்தகைய கூட்டு முயற்சிகள் முக்கிய பங்கு வகிக்கும் என்பதை அனைவரும் உறுதி செய்யவேண்டும் என்று கூறி, பிரதமர் தமது உரையை நிறைவு செய்தார். ஆந்திரப்பிரதேசத்தில் உள்ள திருப்பதியில், இரண்டு நாள் மாநாட்டிற்கு மத்திய தொழிலாளர் நலன் மற்றும் வேலைவாய்ப்பு அமைச்சகம் ஏற்பாடு செய்துள்ளது.
பிரான்ஸ் அதிபர் மேதகு இம்மானுவேல் மேக்ரானுடன், பிரதமர் தொலைபேசியில் பேசினார்

பிரான்ஸ் அதிபர் மேதகு இம்மானுவேல் மேக்ரானுடன், பிரதமர் திரு நரேந்திர மோடி இன்று தொலைபேசியில் பேசினார். பிரான்சில் நடந்த தீவிரவாதத் தாக்குதலுக்காக அதிபர் மேக்ரானிடம், பிரதமர் தனது இரங்கலைத் தெரிவித்தார். தீவிரவாதத்திற்கும், பயங்கரவாதத்துக்கும் எதிரான போராட்டத்தில், பிரான்சுக்கு இந்தியா முழு ஆதரவு அளிக்கும் என பிரதமர் வலியுறுத்திக் கூறினார். கொவிட்-19 தடுப்பூசி கிடைக்கும் சூழலை மேம்படுத்துவது, கொவிட்டுக்குப் பிந்தைய பொருளாதார மீட்பு, இந்தோ–பசிபிக் மண்டலத்தில் ஒத்துழைப்புடன் செயல்படுவது, கடல்சார் பாதுகாப்பு, ராணுவ ஒத்துழைப்பு, டிஜிட்டல் பொருளாதாரம் மற்றும் சைபர் பாதுகாப்பு, பலதரப்புக் கொள்கையை வலுப்படுத்துவது, பருவநிலை மாற்றம் மற்றும் பல்லுயிர் பெருக்கம் உட்பட இதர இருதரப்பு, பிராந்திய மற்றும் சர்வதேச விஷயங்கள் குறித்து இரு தலைவர்களும் விவாதித்தனர். சமீப காலங்களில் இந்தியா–பிரான்ஸ் இடையேயான யுக்தி கூட்டு நடவடிக்கை வலுவடைந்தள்ளது பற்றி இரு தலைவர்களும் திருப்தி தெரிவித்தனர். கொவிட்டுக்கு பின்பும், இரு நாடுகளும் தொடர்ந்து இணைந்து செயல்பட ஒப்புக் கொண்டனர். பொது சுகாதாரச் சூழல் இயல்பான பிறகு, அதிபர் மேக்ரான் இந்திய வர வேண்டும் என்ற தனது விருப்பத்தை பிரதமர் தெரிவித்தார்.
ஆறு புதிய ஐஐடிக்களை நிறுவவும், கூட்டுறவுச் சங்க பதிவுச் சட்டம் 1860ன் படி, அந்த ஐஐடிக்களை பதிவு செய்யப்பட்ட கூட்டுறவு சங்கங்களாக பதிவு செய்யவும் ஒப்புதல்

பிரதமர் திரு நரேந்திர மோடி தலைமையில் கூடிய மத்திய அமைச்சரவை, ஆந்திர பிரதேசம், சட்டீஸ்கர், கோவா, ஜம்மு, கேரளா மற்றும் கர்நாடகாவில், ஆறு புதிய ஐஐடிக்களை அமைக்க ஒப்புதல் அளித்தது. தொடக்கத்தில் இந்த ஐஐடிக்களுக்கு சட்டபூர்வ அங்கீகாரம் அளிக்க அவற்றை கூட்டுறவு சங்கங்களாக, கூட்டுறவு சங்கங்கள் பதிவுச் சட்டம் 1860ன் படி பதிவு செய்து செயல்படுத்தவும், பின்னாளில், இந்திய தொழில்நுட்பக் கல்வி நிறுவனச் சட்டம் 1961ல் திருத்தங்கள் செய்யவும் அமைச்சரவை ஒப்புதல் அளித்தது. ஒவ்வொரு ஐஐடியும், முதலாண்டில் 180 மாணவர்களையும், தற்காலிகம் மற்றும் மாறுதல் உட்பட, இரண்டாம் ஆண்டில் 450 மாணவர்களையும், மூன்றாம் ஆண்டில் 928 மாணவர்களையும் (840 இளங்கலை, 80 முதுகலை மற்றும் 8 ஆராய்ச்சி) கொண்டிருக்கும். இந்த ஐஐடிக்களை நடத்துவதற்காக 2015-2016 முதல் 2018-19 வரை 1411.80 கோடி செலவு பிடிக்கும். இந்த ஐஐடிக்கள் முதல் மூன்று ஆண்டுகளுக்கு தற்காலிகமான இடத்திலும், நான்காம் ஆண்டில் அவர்களுக்கான நிரந்தர இடத்திலும் செயல்படும். ஒவ்வொரு ஐஐடியும், பத்து மாணவர்களுக்கு ஒரு ஆசிரியர் என்ற விகிதத்தில் ஆசிரியர் பணியிடங்களை கொண்டருக்கும். பின்னணி ஐஐடி சட்டம் 1961ல் மேற்கொள்ள சட்டத் திருத்தத்தை பாராளுமன்றத்தில் கொண்டு வர காலம் ஆகும் என்பதால், புதிதாக உருவாக்கப்பட்டுள்ள இந்த ஆறு ஐஐடிக்ளும், கூட்டுறவு சங்கங்களாக, கூட்டுறவு சங்கங்கள் பதிவுச் சட்டம் 1860ன் கீழ் பதிவு செய்யப்படுகின்றன. ஐஐடி சட்டம் 1961ல், புதிய ஐஐடிக்களை நிறுவுவதற்கு வழிவகை இல்லை. அந்த சட்டத்திற்கு பிறகு உருவாக்கப்பட்ட ஒவ்வொரு ஐஐடிக்கும், சட்டத் திருத்தம் மேற்கொள்ளப்பட்டது. 2015-2016 கல்வி ஆண்டில், மாணவர் சேர்க்கைக்கு முன், ஐஐடிக்கள் சட்டத்தில் சட்டத் திருத்தம் மேற்கொள்வது சாத்தியம் இல்லை என்பதால், கூட்டுறவு சங்கங்களாக இந்த ஐஐடிக்களை செயல்படுத்துவது என்று முடிவெடுக்கப்பட்டுள்ளது.
அமெரிக்கப் பேரவை உறுப்பினர் ஜான் லூயிஸ் மறைவிற்கு பிரதமர் இரங்கல்

அமெரிக்கப் பேரவை உறுப்பினர் ஜான் லூயிஸ் மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “சிவில் உரிமைகள், அகிம்சை மற்றும் காந்தியக் கோட்பாடுகளின் சாம்பியனான, அமெரிக்கப் பேரவை உறுப்பினர் ஜான் லூயிஸ் மறைவிற்கு நாங்கள் இரங்கல் தெரிவிக்கிறோம். அவர் விட்டுச் சென்றிருக்கும் மரபு என்றென்றும் இருந்து பலருக்கு ஊக்கமாக அமையும்.” என்று பிரதமர் தனது டுவிட்டரில் குறிப்பிட்டுள்ளார்.
தாத்ரா மற்றும் நாகர் ஹவேலி யூனியன் பிரதேசத்தில் உள்ள சில்வாசாவில் மருத்துவக் கல்லூரி அமைக்க மத்திய அமைச்சரவை ஒப்புதல்

தாத்ரா மற்றும் நாகர் ஹவேலி யூனியன் பிரதேசத்தில் உள்ள சில்வாசாவில் மருத்துவக் கல்லூரி அமைக்க இன்று புதுதில்லியில் பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. சிறப்பு அம்சங்கள்: இந்த மருத்துவக் கல்லூரி 189 கோடி ரூபாய் செலவில் சில்வாசாவில் அமைக்கப்படும். நடப்பு நிதியாண்டில் 114 கோடி ரூபாயும், அடுத்த ஆண்டு 74 கோடி ரூபாயும் மருத்துவக் கல்லூரி அமைக்க செலவிடப்படும். ஆண்டுக்கு 150 மாணவர்கள் இந்த மருத்துவக் கல்லூரியில் சேர்த்துக் கொள்ளப்படுவார்கள். இந்தத் திட்டம் அடுத்த நிதியாண்டில் முடிக்கப்படும். மருத்துவக் கல்லூரிக் கட்டிடம் மத்திய சுகாதாரம் மற்றும் குடும்நலத்துறை அமைச்சகத்தின் வழிமுறைகள் மற்றும் இந்திய மருத்துவக் கவுன்சில் விதிப்படி அமைக்கப்படும். iii. மருத்துவக் கல்லூரியைப் பராமரிக்க, ஆண்டுக்குத் தேவைப்படும் பணம் யூனியன் பிரதேசத்தின் நிதிநிலை அறிக்கையிலிருந்து அளிக்கப்படும். iv. நிர்வாக செலவீனக் குழு பரிந்துரைப்படி, இந்த மருத்துவக் கல்லூரிக்கு 357 பணியிடங்கள் உருவாக்கப்படும். இதில் கற்பித்தல் மற்றும் கற்பித்தல் அல்லாத பணியிடங்களுக்கு, மத்திய அரசு இணைச் செயலர் மற்றும் அதற்குமேல் நிலையிலான 21 நிரந்தர பணியிடங்களும் அடங்கும். பயன்கள் சில்வாசாவில் மருத்துவக் கல்லூரி அமைப்பது, இந்த யூனியன் பிரதேசத்தில் மருத்துவர்களின் எண்ணிக்கை அதிகரிக்க உதவுவதோடு, மருத்துவர் பற்றாக்குறைக்கும் தீர்வாக அமையும். யூனியன் பிரதேசத்தில் உள்ள மாணவர்களுக்கு மருத்துவக்கல்வி வாய்ப்புகள் கூடுதலாக கிடைக்கும். இந்த யூனியன் பிரதேசத்தில் உள்ள மலைவாழ் மற்றும் கிராமப்புற மக்களுக்கு இந்த மருத்துவக் கல்லூரி பயனளிக்கும். மருத்துவர்களின் எண்ணிக்கை யூனியன் பிரதேசத்தில் அதிகரிப்பது, சுகாதாரத்தை மேம்படுத்த உதவும்.
குஜராத்தின் பரூச்சில் உள்ள தொழிற்சாலையில் நிகழ்ந்த விபத்தில் உயிரிழந்தோருக்கு பிரதமர் இரங்கல்

குஜராத்தின் பரூச்சில் உள்ள தொழிற்சாலையில் ஏற்பட்ட விபத்தில் உயிரிழந்தோருக்கு பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். மேலும் உயிரிழந்தோரின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ.2 லட்சமும், காயமடைந்தோருக்கு ரூ.50,000 வீதம் நிவாரண உதவி வழங்கப்படும் எனவும் பிரதமர் அறிவித்துள்ளார். பிரதமர் அலுவலகம் வெளியிட்டுள்ள டுவிட்டர் பதிவில்; “பரூச்சில் உள்ள தொழிற்சாலையில் நிகழ்ந்த விபத்தில் ஏற்பட்ட உயிழிழப்பு குறித்து பிரதமர் திரு.நரேந்திர மோடி மிகுந்த துயரருற்றதாக குறிப்பிட்டுள்ளார். உயிரிழந்தோர் குடும்பங்களுக்கு தமது இரங்கலையும் அவர் தெரிவித்துள்ளார். உயிரிழந்தோர் குடும்பங்களுக்கு, பிரதமரின் தேசிய நிவாரண நிதியிலிருந்து ரூ.2 லட்சம் நிவாரண உதவி வழங்கப்படும். காயமடைந்தோருக்கு ரூ.50,000 வழங்கப்படும்” என்று தெரிவிக்கப்பட்டுள்ளது.
இந்தியாவின் கிராமப்புறங்களில் வாழ்வாதாரத்தை மேம்படுத்துவதற்கான ஏழைகள் நல்வாழ்வுக்கான வேலைவாய்ப்பு இயக்கத்தை பிரதமர் திரு.நரேந்திரமோடி 20 ஜுன் 2020 அன்று தொடங்கிவைக்க உள்ளார்

நாட்டின் கிராமப்புற மக்களுக்கும் சொந்த ஊர் திரும்பிய புலம்பெயர்ந்த தொழிலாளர்களுக்கும் வாழ்வாதாரத்தை வழங்கி அவர்கள் நிலையை மேம்படுத்துவதற்கான மாபெரும் கிராமப்புற பொதுப்பணி திட்டமான ‘கரீப் கல்யான் ரோஜ்கார் அபியான் எனப்படும் ஏழைகள் நலனுக்கான வேலைவாய்ப்பு இயக்கத்தை மேற்கொள்ள மத்திய அரசு திட்டமிட்டுள்ளது. இந்தத் திட்டத்தை, பிரதமர் திரு.நரேந்திரமோடி, 20 ஜுன், 2020 அன்று பகல் 11 மணியளவில், பிகார் முதலமைச்சர் மற்றும் துணை முதலமைச்சர் முன்னிலையில், காணொலிக்காட்சி மூலம் தொடங்கிவைக்க உள்ளார். பிகார் மாநிலம் ககாரியா மாவட்டம் பெல்தார் வட்டத்திற்குட்பட்ட தெலிஹார் கிராமத்தில், இத்திட்டம் தொடங்கப்பட உள்ளது. காணொலிக்காட்சி மூலம் நடைபெறும் இந்த நிகழ்ச்சியில், மேலும் 5 மாநில முதலமைச்சர்களும் சம்பந்தப்பட்ட துறைகளுக்கான மத்திய அமைச்சர்களும் கலந்து கொள்கின்றனர். 6 மாநிலங்களில் உள்ள 116 மாவட்டங்களுக்கு உட்பட்ட கிராமங்கள், பொது சேவை மையங்கள் மற்றும் வேளாண் அறிவியல் மையங்கள் வாயிலாக இந்திட்டத்தில் பங்குபெறுவதுடன், கோவிட்-19 பெருந்தொற்று காரணமாக சமூக இடைவெளியைப் பின்பற்றி பணிகள் மேற்கொள்ளப்பட உள்ளன. 125 நாட்களுக்கு, மாபெரும் பணி அடிப்படையில் மேற்கொள்ளப்பட உள்ள இந்த இயக்கம், முனைப்புடன் கூடிய திட்டமிட்ட அடிப்படையில், ஒரு புறம் புலம்பெயர்ந்த தொழிலாளர்களுக்கு 25 வகையான பணிகளை வேலைவாய்ப்பு அளித்து, நாட்டின் கிராமப்புறங்களில் தகுந்த கட்டமைப்பு வசதிகளை உருவாக்குவதோடு, மறுபுறம் ரூ.50,000 கோடி நிதி ஆதாரத்திற்கும் வழிவகுக்கும். 25,000-க்கும் மேற்பட்ட புலம்பெயர்ந்த தொழிலாளர்களைக் கொண்ட, பிகார், உத்தரபிரப்தேசம், மத்தியப்பிரதேசம், ராஜஸ்தான், ஜார்க்கண்ட் மற்றும் ஒடிஷா ஆகிய 6 மாநிலங்களில் உள்ள முன்னேற்றத்தை விரும்பும் 27 மாவட்டங்கள் உட்பட, மொத்தம் 116 மாவட்டங்கள், இத்திட்டத்தின்கீழ் தேர்வு செய்யப்பட்டுள்ளன. புலம் பெயர்ந்த தொழிலாளர்களில் 2/3 பங்கு தொழிலாளர்கள், இந்த மாவட்டங்களில் மட்டும் உள்ளதாக மதிப்பிடப்பட்டுள்ளது. ஊரக வளர்ச்சித்துறை, பஞ்சாயத்து ராஜ், சாலைப்போக்குவரத்து மற்றும் நெடுஞ்சாலை, சுரங்கத்துறை, குடிநீர் மற்றும் துப்புரவு, சுற்றுச்சூழல், ரயில்வே, பெட்ரோலியம் மற்றும் இயற்கை எரிவாயு, புதிய மற்றும் புதுப்பிக்கத்தக்க எரிசக்தி, எல்லைப்புறச் சாலைகள், தொலைத்தொடர்பு மற்றும் வேளாண்மை போன்ற, 12 பல்வேறு அமைச்சகங்கள்/துறைகள் ஒருங்கிணைந்து இந்தத் திட்டத்தை செயல்படுத்த உள்ளன.
முன்னாள் பிரதமர் திரு. லால் பகதூர் சாஸ்திரி நினைவு நாளன்று பிரதமர் அஞ்சலி

முன்னாள் பிரதமர் திரு. லால் பகதூர் சாஸ்திரி நினைவு நாளை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். “சாஸ்திரி அவர்களுக்கு அவரது நினைவு நாளன்று நாம் அஞ்சலி செலுத்துகிறோம். அவரது குறையற்ற சேவை மற்றும் துணிச்சலான தலைமை இன்னும் பல தலைமுறைக்கு நினைவில் இருக்கும்” என்று பிரதமர் குறிப்பிட்டுள்ளார்.
சர்வதேச ஆடவர் கால்பந்து போட்டியில் அதிக கோல் எடுத்த மூன்றாவது வீரராக இந்திய கால்பந்து வீரர் சுனில் சேத்ரி அங்கீகரிக்கப்பட்டது குறித்து பிரதமர் மகிழ்ச்சியை வெளிப்படுத்தியுள்ளார்

சர்வதேச ஆடவர் கால்பந்து போட்டியில் அதிக கோல் எடுத்த மூன்றாவது வீரராக இந்திய கால்பந்து வீரர் சுனில் சேத்ரி அங்கீகரிக்கப்பட்டது குறித்து பிரதமர் திரு.நரேந்திர மோடி மகிழ்ச்சியை வெளிப்படுத்தியுள்ளார். சர்வதேச கால்பந்து கூட்டமைப்பின் ட்விட்டருக்கு பிரதமர் அளித்துள்ள பதிலில், “பாராட்டுகள் சுனில் சேத்ரி! இது நிச்சயமாக இந்தியாவில் கால்பந்து விளையாட்டை பிரபலப்படுத்தும் @chetrisunil11”
தேசிய போர் நினைவுச் சின்னத்தை கட்டுவதற்கு மத்திய அமைச்சரவை ஒப்புதல்

புது தில்லியில் உள்ள இந்தியா கேட் அருகில் பிரின்சஸ் பார்க் என்னுமிடத்தில் தேசிய போர் நினைவுச் சின்னத்தையும், தேசிய போர் நினைவு அருங்காட்சியகம் ஒன்றையும் அமைக்க பிரதமர் திரு நரேந்திர மோடியின் தலைமையிலான மத்திய அமைச்சரவை அனுமதி அளித்துள்ளது. இந்தியா சுதந்திரம் அடைந்த பின் தியாகம் புரிந்த இந்திய வீரர்களின் நினைவாக இவை அமைக்கப்படுகின்றன. இந்த திட்டத்திற்கு ரூ 500 கோடி செலவாகும் என்று மதிப்பிடப்பட்டுள்ளது. ஐந்து ஆண்டுகளில் இத்திட்டம் நிறைவு பெறும். நாட்டின் சுதந்திரத்தையும், ஒருமைப்பாட்டையும் காப்பதற்காக சுதந்திரத்திற்கு பின் 22,500 போர் வீரர்கள் தியாகம் புரிந்துள்ளார்கள். சுதந்திரம் பெற்ற பின் 69 ஆண்டுகள் ஆன பின்பும் இத்தியாகிகளின் நினைவை கூறும் வகையில் நினைவுச் சின்னங்கள் இன்றுவரை எழுப்பப்படவில்லை. இராணுவத்தினரின் நீண்டகால கோரிக்கையை ஏற்று அமைச்சரவை இந்த முடிவை எடுத்துள்ளது. இந்த பெருமைமிகு திட்டத்தை கண்காணிப்பதற்காக குழு ஒன்று அமைக்கப்படும். இக்குழுவிற்கு பாதுகாப்புத்துறைச் செயலாளர் தலைவராக இருப்பார். இக்குழுவிற்கு உதவி செய்ய திட்ட நிர்வாகக்குழு ஒன்று அமைக்கப்படும். குறிப்பிட்ட காலவரையறைக்குள் இத்திட்டத்தை நிறைவேற்ற இக்குழு உறுதி செய்யும். தேசிய போர் நினைவுச் சின்னம் மற்றும் அருங்காட்சியகத்தை பராமரிக்க நிர்வாக அமைப்பு ஒன்றும் உருவாக்கப்படும். போரில் உயிரிழந்த இராணுவ வீரர்களுக்கு மரியாதை அளிக்கும் வகையில் போர் நினைவுச் சின்னமும், அருங்ககாட்சியகமும் மத்திய அரசால் அமைக்கப்படுகிறது. நினைவுச் சின்னத்தை காணும் மக்களுக்கு இதனால் நாட்டுப்பற்று மேலும் அதிகரிக்கும். தாய் நாட்டிற்காக உன்னத உயிர்த் தியாகம் புரிந்த போர் வீரர்களுக்கு மரியாதை செலுத்த நாட்டு மக்களுக்கு இதனால் வாய்ப்பு ஏற்படும். போர் வீரர்களின் கடைசி கட்ட இயக்கங்கள் மற்றும் அவர்கள் இறந்த இடம் ஆகியவை மக்களுக்கு தெரியாமல் இருப்பதால் அதுபோன்ற தருணங்களை அருங்காட்சியகம் வரலாற்றில் நினைவுக்கு கொண்டு வரும் வகையில் இருக்கும். நாட்டின் வளர்ச்சியில் இதுபோன்ற திட்டம் முடிவு பெறாமல் இருப்பதாக அரசு எண்ணுகிறது. போர்வீரர்கள் பாரத மாதாவிற்காக தங்கள் உயிரை தியாகம் செய்தது வீண்போகாது என்றும் அரசு நம்புகிறது. போர் நினைவுச் சின்னத்தை காணும்போது நம்மை நாமே இந்த நாட்டிற்காக அர்ப்பணிக்கும் உணர்வு ஏற்படும்.
ராணுவ வீரர்களுக்கு மரியாதை செலுத்தும் விதமாக தீபாவளி அன்று விளக்கேற்ற பிரதமர் வேண்டுகோள்

நமது நாட்டை துணிச்சலோடு காக்கும் ராணுவ வீரர்களுக்கு மரியாதை செலுத்தும் விதமாக இந்த தீபாவளியின் போது நாமும் ஒரு விளக்கை ஏற்றுவோம் என்று பிரதமர் திரு நரேந்திர மோடி கூறியுள்ளார். "நமது நாட்டை துணிச்சலோடு காக்கும் ராணுவ வீரர்களுக்கு மரியாதை செலுத்தும் விதமாக இந்த தீபாவளியின் போது நாமும் ஒரு விளக்கை ஏற்றுவோம். நம்முடைய வீரர்கள் வெளிப்படுத்தும் சிறப்பான தீரத்துக்கான நம்முடைய நன்றியை வார்த்தைகளால் கூறி விட முடியாது. எல்லைகளில் காவல் காப்பவர்களின் குடும்பங்களுக்கும் நாம் நன்றி உடையவர்களாக இருக்கிறோம்," என்று டிவிட்டர் பதிவு ஒன்றில் பிரதமர் கூறியுள்ளார்.
3-வது வருடாந்திர ப்ளூம்பெர்க் புதிய பொருளாதார  அமைப்பு: பிரதமர் இன்று மாலை உரையாற்றுகிறார்

மூன்றாவது, வருடாந்திர ப்ளூம்பெர்க் புதிய பொருளாதார அமைப்பில் பிரதமர் திரு நரேந்திர மோடி, இன்று (நவம்பர் 17ம் தேதி, 2020) மாலை 6.30 மணியளவில் உரையாற்றுகிறார். தி ப்ளூம்பெர்க் புதிய பொருளாதார அமைப்பு, திரு மைக்கேல் ப்ளூம்பெர்க் என்பவரால் கடந்த 2018ஆம் ஆண்டு ஏற்படுத்தப்பட்டது. வரலாறு மாற்றத்தின் வேகத்தில், உலகப் பொருளாதாரம் எதிர்கொள்ளும் முக்கியமான சவால்களுக்குத் தீர்வு காணும் பேச்சுவார்த்தையில் உலகத் தலைவர்கள் ஈடுபடுவதற்கு இந்த அமைப்பு முயற்சிக்கிறது. இந்த அமைப்பின் முதல் கூட்டம் சிங்கப்பூரிலும், இரண்டாவது கூட்டம் பெய்ஜிங்கிலும் நடத்தப்பட்டது. உலகளாவிய பொருளாதார மேலாண்மை, வர்த்தகம் மற்றும் முதலீடு, தொழில்நுட்பம், நகரமயமாக்கல், மூலதன சந்தைகள், பருவநிலை மாற்றம் மற்றும் உள்ளடக்கம் ஆகியவை உட்பட பல விஷயங்கள் குறித்து இந்த அமைப்பில் விவாதிக்கப்படுகின்றன. இந்தாண்டு, உலகப் பொருளாதாரம் கொவிட்-19 நெருக்கடியில் சிக்கியுள்ளதால், இந்த அமைப்பு, பொருளாதாரத்துக்கு மீண்டும் புத்துயிர் அளிப்பது, எதிர்காலத்துக்கான பாதையை உருவாக்குவது குறித்து விவாதிக்கும்.
2015 ஆண்டு தொகுப்பைச் சேர்ந்த ஐ.பி.எஸ் பயிற்சி அலுவலர்கள் பிரதமருடன் சந்திப்பு

2015 ஆண்டு தொகுப்பைச் சேர்ந்த இந்திய காவல் பணியின் (ஐ.பி.எஸ்) பயிற்சி அலுவலர்கள் பிரதமர் திரு. நரேந்திர மோடியை இன்று சந்தித்து பேசினர். இந்த சந்திப்பின் போது, சிறப்புப் பயிற்சி, புலனாய்வு, சட்டம் மற்றும் ஒழுங்கு, இணைய குற்றங்கள், தீவிரமயமாதல், கண்காணிப்பு துறையில் தொழில்நுட்பத்தை பயன்படுத்துதல் உள்ளிட்டவை குறித்து விவாதிக்கப்பட்டன.
வாரணாசியில் உள்ள தீன தயாள் ஹச்தகளா சந்கூளில் சிறப்பு மையங்களை திறந்துவைத்தார் பிரதமர்

வாரணாசியில் உள்ள தீன தயாள் ஹச்தகளா சந்கூளில் சிறப்பு மையங்களை பிரதமர் திரு. நரேந்திர மோடி இன்று தொடங்கிவைத்தார். வெளிநாடுவாழ் இந்தியர்கள் தின விழாவில் இருந்து நேரடியாக ஹச்தகளா சந்கூளிற்கு வருகை தந்த பிரதமர், 55 சிறப்பு மையங்களை திறந்துவைத்தார். இந்த மையங்கள் ஹச்தகளா சந்கூளின் சிறப்பு மையங்களாக விளங்கும். ஹச்தகளா சந்கூள் என்பது இப்பகுதி கைவினைப் பொருட்களுக்காக அர்பணிக்கப்பட்ட வளாகமாகும். தீன் தயாள் ஹச்தகளா சந்கூளில் அமைந்துள்ள ஆம்ஃபீதியேட்டர் எனப்படும் அரைவட்ட திறந்த வெளி அரங்கத்திற்கு வரும் முன் ஜவுளி அருங்காட்சியகத்தில் உள்ள பல்வேறு காட்சியகங்களை பார்வையிட்டார். இங்கு அவர் இரண்டு புத்தககங்களை வெளியிட்டார். அவை (i) காஷி: கைவினைகள் மற்றும் ஜவுளிகளின் பிரபஞ்சம் (ii) இந்திய ஜவுளிகள்: வரலாறு, சிறப்பு, கம்பீரம் வரானாசியில் உள்ள சவுக்காகட்டில் ஒருங்கிணைந்த ஜவுளி அலுவலக வளாகத்தையும் பிரதமர் வைத்தார்.
பிரதமர் திரு நரேந்திர மோடி, இன்று ரஷ்யா அதிபர் திரு விளாடிமர் புட்டீனுடன் தொலைபேசியில் உரையாடினார்

பிரதமர் திரு நரேந்திர மோடி, ரஷ்யா அதிபர் திரு விளாடிமர் புட்டீனுடன் இன்று தொலைபேசியில் உரையாடினார். ரஷ்ய அதிபரின் பிறந்தநாளை முன்னிட்டு பிரதமர் அவருக்கு தமது வாழ்த்துகளை தெரிவித்தார். திரு விளாடிமர் புட்டீனுடனான தமது நீண்ட கால நட்பை நினைவுகூர்ந்த பிரதமர் திரு நரேந்திர மோடி, இரு நாடுகளிடையேயான நல்லுறவை மேம்படுத்த அவர் எடுத்துவரும் முயற்சிகளை பிரதமர் பாராட்டினார். கொவிட்-19 காரணமாக இரு நாடுகளும் சந்தித்து வரும் சவால்கள் குறித்து இரு நாட்டுத் தலைவர்களும் வரும் நாட்களில் கலந்தாலோசிப்பதாக தெரிவித்தனர். நாட்டில் இயல்புநிலை திரும்பியவுடன் அதிபர் விளாடிமிர் புட்டீனை இந்தியாவிற்கு வருமாறு பிரதமர் திரு நரேந்திர மோடி அழைப்பு விடுத்தார்.
ரஷ்ய அதிபர் தேர்தலில் வெற்றிபெற்ற புட்டினை தொலைபேசியில் தொடர்பு கொண்டு பிரதமர் வாழ்த்து

ரஷ்யாவில் நேற்று நடைபெற்ற அதிபர் தேர்தலில் வெற்றிபெற்றதை ஒட்டி, அந்நாட்டு அதிபர் விளாடிமிர் புட்டினை பிரதமர் திரு நரேந்திரமோடி, தொலைபேசியில் தொடர்பு கொண்டு வாழ்த்துத் தெரிவித்தார். அதிபர் புட்டின் பெற்ற வெற்றிக்காக தமது பாராட்டுக்களைத் தெரிவித்த பிரதமர், அதிபர் புட்டின் தலைமையின்கீழ், இந்தியா-ரஷ்யா இடையிலான “சிறப்பு வாய்ந்த மற்றும் நீடித்த முக்கியத்துவம் வாய்ந்த ஒத்துழைப்பு” தொடர்ந்து மென்மேலும் வலுப்பெறும் என்று நம்பிக்கை தெரிவித்துள்ளார். இந்தியா-ரஷ்யா வருடாந்தர உச்சிமாநாட்டில் பங்கேற்க இந்த ஆண்டு பிற்பகுதியில் இந்தியா வரும் அதிபர் புட்டினை வரவேற்க ஆவலுடன் எதிர்நோக்கியிருப்பதாகவும் பிரதமர் தெரிவித்துக் கொண்டுள்ளார். தம்மை தொலைபேசியில் தொடர்பு கொண்டு வாழ்த்தியமைக்காக பிரதமருக்கு, அதிபர் புட்டின் நன்றி தெரிவித்துக் கொண்டார். இந்தியா-ரஷ்யா இடையிலான நட்புறவை அனைத்து வகைகளிலும் மேலும் வலுப்படுத்த உறுதிபூண்டிருப்பதாக குறிப்பிட்ட அதிபர் புட்டின், இந்தியாவும், இந்திய மக்களும் தொடர்ந்து வளம்பெறவும், தமது வாழ்த்துக்களை தெரிவித்துக் கொண்டார். —–
இந்தியாவுக்கும் ஃபிஜிக்கும் இடையிலான விமான சேவை ஒப்பந்தத்தில் கையெழுத்திட மத்திய அமைச்சரவை ஒப்புதல்

பிரதமர் மோடி தலைமையில் கூடிய மத்திய அமைச்சரவை இந்தியாவுக்கும் ஃபிஜி தீவுக்கும் இடையிலான புதிய விமானசேவை ஒப்பந்தத்தில் (ASA) கையெழுத்திட ஒப்புதல் அளித்துள்ளது. 1974, ஜனவரி 28ஆம் தேதி கையெழுத்தாகி தற்சமயம் செயல்பாட்டில் உள்ள விமானச் சேவை ஒப்பந்தத்தை புதுப்பிக்கும் வண்ணம் இந்த ஒப்பந்தம் போடப்பட்டுள்ளது. பயணிகள் விமானத்துறையில் ஏற்பட்டுள்ள நவீன முன்னேற்றங்களை கணக்கில் கொண்டு சமீபத்தில் வந்திருக்கும் ICAO டெம்பிளேட்டுக்கு ஏற்பவும், இருநாடுகளுக்கும் இடையிலான விமான போக்குவரத்தை மேம்படுத்தும் விதத்திலும் இந்த ஒப்பந்தம் வடிவமைக்கப்பட்டுள்ளது. சட்டம் மற்றும் நீதித்துறை அமைச்சகம் (சட்டத்துறை), நிதி அமைச்சகம் (பொருளாதார துறை, வருமான துறை), வெளியுறவுத்துறை அமைச்சகம், வணிகத் துறை மற்றும் சுற்றுலாத் துறையுடன் கலந்து ஆலோசித்து இந்த விமான சேவை ஒப்பந்தத்தின் வரைவு இறுதி செய்யப்பட்டுள்ளது. விமான சேவை ஒப்பந்தத்தின் முக்கிய அம்சங்கள் கீழ்வருமாறு: i. இருநாடுகளுமே ஒன்று அல்லது அதற்கு மேற்பட்ட விமானசேவை நிறுவனங்களை நியமிக்கவேண்டும். ii. ஒரு நாட்டினால் நியமிக்கப்பட்ட விமானசேவை நிறுவனம் அடுத்த நாட்டில் தனது அலுவலகத்தை அமைத்து அதன் சேவைகளுகான விளம்பரங்களை செய்துகொள்ளலாம். iii. இருநாடுகளின் விமானசேவை நிறுவனங்களும் சமமான வாய்ப்புகளோடு, ஒப்புக்கொள்ளப்பட்ட வழித்தடத்தில் இயங்கலாம். அதன்பொருட்டு வழித்தடங்களும், விமான நேரமும் முடிவு செய்யப்படும். iv. விமானசேவை நிறுவனங்கள் தங்கள் சேவைகளுக்கான கட்டணங்களை நடைமுறையில் இருக்கும் வணிக நடைமுறைகளை கருத்தில்கொண்டு அதற்கேற்ப தீர்மானித்துக் கொள்ளலாம். v. ஒருநாட்டின் சார்பில் நியமிக்கப்பட்ட விமானசேவை நிறுவனங்கள், அவர்களுக்குள்ளாகவும், அல்லது அடுத்த நாட்டின் விமானசேவை நிறுவனத்துடனோ இணைந்து வணிக ஒப்பந்தங்களையும், கூட்டு செயல்பாடுகளையும் அமைத்துக்கொள்ளலாம். vi. மேற்கண்ட அம்சங்கள் மட்டுமல்லாது, சேவைகளை ரத்து அல்லது திரும்பப்பெறும் வசதி, ஒப்புக்கொண்ட சேவைகளை கண்காணிக்க தேவையான கொள்கைகள், வணிக வாய்ப்புகள், பாதுகாப்பு சம்பந்தப்பட்ட் விதிகள் போன்றவையும் இந்த ஒப்பந்தத்தின் இந்திய வரைவில் இடம்பெற்றிருக்கிறது. vii. ஒப்பந்தத்தில் பிற்சேர்ப்பாக உள்ள நடப்பு வழித்தட விவரமும் விமானத்தொடர்பை மேம்படுத்தும் வகையில் புதுப்பிக்கப்பட்டுள்ளது. இந்திய விமான சேவை நிறுவனங்கள் இந்தியாவின் எந்த தளத்தில் இருந்தும் ஃபிஜியின் எந்த தளத்திற்கும் விமானங்களை இயக்க முடியும். அதே நேரம் ஃபிஜி விமான நிறுவனங்கள் டில்லி, மும்பை, சென்னை ஆகிய தளங்களுக்கு நேரடியாகவும், பெங்கள்ளூரு, கொல்கத்தா ஐதராபாத் நகரங்களுக்கு குறியீடு பகிர்வு அடிப்படையிலும் இயக்க முடியும். இதுதவிர கொச்சி, வாரணாசி, அகமதாபாத், அமிர்தரசஸ் ஆகிய ஊர்களுக்கு உள்ளூர் கோட் பகிர்வு முறையில் இயக்கலாம்.
வங்கிசாரா நிதி நிறுவனங்கள் மற்றும் வீட்டுக்கடன் நிறுவனங்களின் பணப்புழக்க சிக்கலைக் களைய சிறப்பு நிதித் திட்டத்துக்கு அமைச்சரவை ஒப்புதல் அளித்தது

வங்கிசாரா நிதி நிறுவனங்கள் மற்றும் வீட்டுக்கடன் நிறுவனங்களின் பணப்புழக்க நிலைமையை மேம்படுத்துவதற்காக நிதி அமைச்சகம் தயாரித்த சிறப்பு நிதி ஓட்டத் திட்டத்துக்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. நிதித் தாக்கம்: அரசின் நேரடி நிதித் தாக்கம் என்பது ரூ 5 கோடி ஆகும். சிறப்பு முகமைக்கு ஈவுப் பங்களிப்பாக இது இருக்கலாம். தொடர்புடைய உத்தரவாதத்தை உயிர்ப்பிக்கும் வரை, இதைத் தாண்டி வேறு எந்த நிதித் தாக்கமும் அரசுக்கு இல்லை. ஆனால், அது உயிர்ப்பிக்கப்பட்டு விட்டால், அரசின் உச்சவரம்புக்கு உட்பட்டு, வழுவுதல் தொகைக்கு சமமானதாக அரசின் பொறுப்பு இருக்கும். ரூ 30,000 கோடியாக ஒருங்கிணைந்த உத்தரவாதத்தின் உச்சவரம்பு நிர்ணயிக்கப்பட்டிருக்கிறது. தேவைக்கேற்ப இது அதிகரிக்கப்படலாம். திட்டத்தின் தகவல்கள்: வங்கிசாரா நிதி நிறுவனங்கள் மற்றும் வீட்டுக்கடன் நிறுவனங்களின் பணப்புழக்கச் சிக்கலைக் களைய சிறப்பு நிதி ஓட்டத் திட்டத்தின் மூலம் ஒரு கட்டமைப்பை அரசு முன்மொழிந்துள்ளது. அழுத்தத்தில் இருக்கும் சொத்து நிதியை நிர்வகிக்க ஒரு சிறப்பு முகமை உருவாக்கப்படும். அதன் சிறப்புப் பத்திரங்கள் இந்திய அரசால் உத்தரவாதம் அளிக்கப்பட்டு, இந்திய ரிசர்வ் வங்கியால் மட்டுமே வாங்கப்படும். அவற்றின் விற்பனையில் இருந்து வரும் நிதி, வங்கிசாரா நிதி நிறுவனங்கள் மற்றும் வீட்டுக்கடன் நிறுவனங்களுக்கு குறுகியக் காலக் கடன் வாங்க சிறப்பு முகமையால் பயன்படுத்தப்படும். இந்தத் திட்டத்தை நிர்வகிக்க இருக்கும் நிதிச் சேவைகள் துறை, விரிவான வழிகாட்டுதல்களை வெளியிடும். செயல்படுத்துதல் அட்டவணை: இந்திய அரசால் உத்தரவாதம் அளிக்கப்பட்டு, இந்திய ரிசர்வ் வங்கியால் மட்டுமே வாங்கப்படும் வட்டியைத் தாங்கி வரும் சிறப்புப் பத்திரங்களை வெளியிடும் அழுத்தத்தில் இருக்கும் சொத்து நிதியை நிர்வகிக்க, சிறப்பு முகமை ஒன்று ஒரு பெரிய பொதுத்துறை வங்கியால் அமைக்கப்படும். தேவைக்கேற்ப ஆனால் மொத்த மதிப்பு ரூ 30,000 கோடியைத் தாண்டாமல், அதே சமயம் தேவைக்கேற்ப நிதியை அதிகப்படுத்திக் கொள்ளும் வகையில் பத்திரங்களை சிறப்பு முகமை வெளியிடும். சிறப்பு முகமையால் வெளியிடப்படும் பத்திரங்கள் இந்திய ரிசர்வ் வங்கியால் வாங்கிக் கொள்ளப்பட்டு, அதன் மூலம் வரும் நிதி, தகுதியுள்ள வங்கிசாரா நிதி நிறுவனங்கள் மற்றும் வீட்டுக்கடன் நிறுவனங்களின் குறுகிய கால, குறைந்தபட்சம் முதலீட்டுத் தரம் உள்ள கடன்களை (3 மாதங்கள் வரை மீதமுள்ள முதிர்வுக் காலம்) வாங்கிக் கொள்ள சிறப்பு முகமையால் பயன்படுத்தப்படும்.